Kreml: Putini väidetav jutt Kiievi kahe nädalaga vallutamisest on kontekstist välja rebitud ja mõeldi hoopis muud
Ušakov kommenteeris nii Itaalia ajalehes La Repubblica ilmunud artiklit, milles teatati, et Euroopa Komisjoni president José Manuel Barroso tsiteeris 30. augustil ülemkogu istungil Putini sõnu väidetava Kiievi äravõtmise kohta, vahendab Interfax.
„Kui ma küsisin talt, (Putinilt) Vene vägede kohta, mis ületasid Ukraina piiri, läks Venemaa riigipea üle ähvardustele,“ ütles Barroso La Repubblica andmetel. „See pole tegelikult probleem. Kui ma tahan, võtame Kiievi kahe nädalaga,“ olevat Putin Barroso sõnul öelnud.
Kreml teatas, et kui Barroso tsiteeris Euroopa ülemkogul tõesti Putinit, siis väljub see diplomaatilise praktika raamidest.
„See pole korrektne, see väljub diplomaatilise praktika raamest, kui seda tehti. See on minu arvates tõsise poliitikategelase puhul üldse lihtsalt ebaväärikas,“ ütles Ušakov Interfaxi küsimusele vastates.